כלי יקר דברים פרק לג

פרשת וזאת הברכה

(א) וזאת הברכה אשר ברך משה. מלת וזאת מיותרת כולה. גם וי"ו העיטוף של וזאת צריכה יישוב. ונראה שקאי על מה שאמר בפרשת דברים (א י - יא) ה' אלהיכם הרבה אתכם והנכם היום ככוכבי השמים לרוב, ה' אלהי אבותיכם יוסף עליכם ככם אלף פעמים וגו'. ואמרו חז"ל (ספרי דברים א יא) אמרו ישראל משה קצבה אתה נותן לברכותינו אמר להם זו משלי היא וה' יברך אתכם כאשר דיבר לכם. ואם כן כבר בירכם משה בריבוי וברכה זו היתה משלו לא מצד היותו איש האלהים, וגם אותה ברכה היתה לפני מותו כמו שפירש רש"י שם (א ג), לכך נאמר כאן וזאת בוי"ו העיטוף שנוסף על אותה ברכה שבירכם משה משלו סמוך למותו, אף גם זאת הברכה בירכם אבל לא משלו כמו הראשונה אלא מצד היותו איש האלהים, כי כל ברכה זו באה לו בנבואה מאת האלהים ולא משלו היתה כמו הברכה הראשונה, ונתן טעם למה נעשה עתה איש האלהים יותר מברכה ראשונה לפי שהיה זה לפני מותו סמוך למותו ממש, יותר ממה שהיה בברכה ראשונה שהרי ביני ביני לימד לישראל כל ספר משנה תורה אם כן ודאי עכשיו היה סמוך למותו יותר ממה שהיה בברכה ראשונה. ומכל מקום לא ייחד ה' יתברך עליו שמו המיוחד כי אם בשם אלהים המשותף לאלהים ואדם. אבל במותו נאמר (דברים לד ה) וימת שם משה עבד ה' כי אז ייחד עליו השם המיוחד:

דבר אחר במדרש אמרו (דברים רבה יא א) משה התחיל ברכותיו ממקום שפסק יעקב שנאמר (בראשית מט כח) וזאת אשר דיבר להם אביהם, ומשה התחיל בוזאת. ונראה לפרש מדרש זה בשני פנים. האחד הוא, שמלת וזאת לשון נקבה, כי כל שירות עולם הזה נאמרו בלשון נקבה כי בכולם יש צער ולעתיד בלשון זכר כזכרים לא יולדים. ויעקב ביקש לגלות הקץ דהיינו העתיד ונסתם ממנו, על כן היו כל ברכותיו ביעוד עולם הזה מראש ועד סוף על כן חתם הברכות במלת וזאת כי כל יעוד העולם הזה יש בו צער, אבל משה שהיה איש האלהים ושרתה עליו השכינה על כן התחיל בזאת אבל לא חתם ברכתו בזאת, כי תחילת דבריו היו גם כן ביעודי עולם הזה כי המה הכרחיים להשיג על ידם השלימות האחרון אשר לא תושג בלעדם, אבל סוף דבריו ביעוד העולם הבא באומרו אשריך ישראל. וכן מסיק בילקוט כאן (רמז תתקסד) שכל פסוק זה מדבר באושר האמיתי לעולם הבא אשריך ישראל מה מתוקן וגנוז לך לעולם הבא וכו', וכן מה שאמר ויראהו ה' את כל הארץ וגו' עד הים האחרון (להלן לד א - ב) דרשו בו עד היום האחרון (ספרי לא ב) דהיינו לעולם הבא, אם כן הוא היה היפך יעקב שנסתם הקץ ממנו ולמשה נגלה על כן התחיל ממקום שפסק יעקב כי סוף ברכותיו לא היו כי אם יעודי העולם הזה, אבל משה תחילת ברכותיו היו יעודי עולם הזה אבל סופם היו ביעודי עולם הבא כאמור:

השני הוא, שלכך פתח ממקום שפסק יעקב, לפי שכל ברכותיו היו מעין ברכותיו של יעקב כמו שנאמר וישכון ישראל בטח בדד עין יעקב (להלן לג כח) לימדך שכל ברכותיו היו מעין ברכותיו של יעקב, ובודאי הוסיף בכל ברכה איזה דבר לכך נאמר וזאת הברכה שנוסף על ברכותיו של יעקב שנחתמו בוזאת בירכם גם הוא בתוספת בכל ברכה וברכה מצד היותו איש האלהים נגלו אליו תעלומות חכמה ביותר ומה שיהיה לישראל עד יום האחרון ועד בכלל:

(ה) ויהי בישורון מלך. בין שקאי על הקדוש ברוך הוא בין על משה כך פירושו, כי ישורון לשון ראיה, ובנוהג שבעולם שלפעמים אדם עולה לגדולה אף אם אינו ראוי לה מצד שהבריות אינן מביטים בו היטב לראות מה טיבו על כן מניחין אותו בגדולתו כי עינים להם ולא יראו אחריו מה טיבו, אבל אם המה יביטו יראו במהותו כי אין בו ממש יורידוהו מגדולתו, אבל משה אינו כן אף על פי שנאמר (שמות לג ח) והביטו אחרי משה, שהיו מדקדקים אחריו מכל מקום לא מצאו בו שמץ פסול לכך ויהי בישורון מלך אפילו במביטים. ובדרך זה יפורש גם על מלכות שדי כי תמיד היו מהרהרים אחריו בכמה נסיונות ומצאו בכולם כי הוא יתברך מלכם:

(ו) יחי ראובן ואל ימות ויהי מתיו מספר. ברכה ראשונה זו היא מעין ברכותיו של יעקב שאמר יתר שאת ויתר עוז (בראשית מט ג). הנה יעקב ברכו בשתי ברכות אחת נקראת שאת, ואחת עוז, כי השאת הוא שיהיו אנשיו רבים עד שיהיו צריכין למספר כי הדבר שהוא רב הכמות צריך מספר, ושיהיו אנשיו גבורים כי ראובן שהיה יושב על הספר היה צריך לכל זה שיהיו אנשיו רבים וגבורים כי אז לא ימותו במלחמה. והנה שאת הוא לשון מספר כמו כי תשא את ראש (שמות ל יא) נשא את ראש (במדבר ד כב) ועוז לשון גבורה. והנה מצד שבלבל יצוע אביו היה ראוי שינטלו שניהם ממנו אך מצד הברכה נתנם לו במתנה ואמר בדין הוא שיהיה לך יתר שאת ויתר עוז, יותר מספר וגבורה פי שנים על כל השבטים אך פחז כמים אל תותר (בראשית מט ד) אל תקח המותרות, אבל מכל מקום שוה לכל השבטים תהיה בשאת ועוז. וזה שגם משה בירכו בגבורה שנאמר יחי ראובן רצה לומר יהיה איש חי רב פעלים במלחמה ואז אל ימות, ויהי מתיו מספר, זהו ענין השאת שהזכרנו. והוסיף ואל ימות, לפי שאמרו חז"ל (תמיד לב א) מה יעשה אדם ויחיה ימית את עצמו אבל הוא יחיה ולא יצטרך להמית את עצמו וכמו שנאמר (תהלים פט מט) מי גבר יחיה ולא יראה מות כי אם יחיה את עצמו אז בלי ספק ימית את עצמו וכן בהיפך. וחז"ל אמרו (סנהדרין צב א) יחי ראובן בעולם הזה ואל ימות לעולם הבא, ולפי שעולם הבא נעלם על כן נשארו חיי עולם הבא בדיוק של ואל ימות ברמז. וסמיך ליה וזאת ליהודה כי גם הוא נתברך בעולם הבא לפי שהיו עצמותיו מתגלגלין וכפירוש רש"י. או לפי שנאמר (יחזקאל לג יא) כי אם בשוב רשע מדרכו וחיה וראובן היה בעל תשובה לכך נאמר יחי ראובן וגו' וזאת ליהודה כי מי גרם לראובן שיודה יהודה וכו' (סוטה ז ב):

(ז) וזאת ליהודה ויאמר שמע ה' קול יהודה. חז"ל אמרו (ספרי לג ז) שרמז ברכה לשמעון במה שאמר שמע ה' וגו' כי שמע נגזר מלשון שמעון, והדבר צריך ביאור. והקרוב אלי לומר שלמדו זה ממה שכתוב וזאת ליהודה שנראה מיותר כי הוה ליה לומר וליהודה אמר. אלא כך פירושו, כי בקשת ואל עמו תביאנו היתה על שמעון כי יעקב אמר לו ואפיצם בישראל, שיהיו ממנו מלמדים ועניים והנפוץ צריך קיבוץ אל עמו כי אף על פי שהיו נפוצים בתוך בני ישראל מכל מקום מתוך שהוא נפוץ מפוזר ומפורד ממשפחתו ומבית אביו אינו אצל עמו, על כן התפלל עליו יהודה ואמר אנא ה' תביאנו אל עמו ומולדתו שלא יהיה נפוץ על פני כל הארץ. וידוע שלתפילה זו היה גם יהודה צריך, כמובן מתוך שני פירושי רש"י הסובר שתפילת ואל עמו תביאנו קאי על יהודה, ואני אומר שיהודה התפלל תפילה זו על שמעון וכל המתפלל על חבירו והוא צריך לאותו דבר הוא נענה תחילה (בבא קמא צב א) ואם כן אותה תפילה שהתפלל יהודה על שמעון היא שעמדה גם לו. וזה שאמר וזאת ליהודה אותה תפילה שהתפלל על שמעון עמדה גם ליהודה. וזה שאמר ויאמר שמע ה' קול יהודה, אותו קול שיתפלל בו על שמעון ואל עמו תביאנו, רצה לומר ליהודה כפשוטו לפי שבאותו קול התפלל על שמעון על כן דין הוא שיהיה הוא נענה תחילה ותביא גם אותו אל עמו. ולפי שתפילה זו עמדה לשניהם על כן אמר אחר כך ידיו רב לו הוסיף מלת לו כי ברכה זו היתה לו לבדו ולא היה לשמעון צורך בברכת ידיו רב לו רק ליהודה שהיה מלך היה צריך בברכה זו:

(יב) לבנימין אמר ידיד ה' ישכון לבטח עליו. לפי שיעקב אמר בנימין זאב יטרוף בבוקר יאכל עד וגו' (בראשית מט כז) והטורף טרף אינו אוכלו בבטח כי לבו נקפו פן יחזור עליו זה שחטפו ממנו, על כן אמר ישכון לבטח עליו ומלת עליו חוזר על אותו שלל שהזכיר יעקב. ולפי שיעקב אמר בבוקר יאכל עד ולערב יחלק שלל, ופירש התרגום שקאי על הקרבנות שמקריבין ערב ובוקר בבית המקדש שבחלקו, על זה הוסיף לומר חופף עליו כל היום, שלא יחרב כמו שילה ונוב וגבעון אלא תמיד תשאר השכינה בבית עולמים, ובין כתיפיו שכן כי שם היו נושאי האפוד כי השכינה היתה באורים ותומים שנשא הכהן בין שתי כתיפיו זה שאמר ובין כתיפיו שכן:

(יח) ולזבולון אמר שמח זבולון בצאתך ויששכר באוהליך. לפי שיעקב בירכם זבולון לחוף ימים, עוסק בסחורה, ויששכר חמור גרם, עוסק בתורה, נמצא זה יוצא לסחורה וזה יושב אוהלים. ושמעתי לפי שהממון אין לו שום שלימות כי אם על ידי הוצאה כי ההוצאה טוב בו מהקיבוץ לכך נאמר שמח זבולון בצאתך. אבל שלימות התורה הוא גם באוהליך כי אין שלימותה תלוי בהוצאה לכך נאמר ויששכר באוהליך. ועוד שקנין הממון הוא חוץ ממנו ואינו דבק בו לכך נאמר בו לשון יציאה, אבל קנין התורה מתעצם ודבק בו והיו לבשר אחד באוהלו לכך נאמר באוהלך. ויש אומרים לפי שכל הולך בסחורה אינו שמח עדיין בצאתו לדרך כי לא ידע אם ירויח או לא, אבל לזבולון אמר שישמח גם בצאתו לדרך כי נכון לבו בטוח שישכיל בכל דרכיו לפי שיששכר באוהלך עוסק בתורה עליו וזכותו יעמוד גם לו, יען כי זבולון היה נותן לתוך פיו של יששכר:

(יט) עמים הר יקראו. רצה לומר שיקראו אוהלי זבולון ויששכר הר כי כמו ההר הטוב והלבנון מקריבים בו זבחים לה' כך בשני אוהליהם גם שם יזבחו זבחי צדק. כי זבולון העוסק בפרקמטיא ונותן לתוך פיו של יששכר אין לך צדקה גדולה מזו כמו שנאמר (ישעיה לב כ) אשריכם זורעי על כל מים ואין זריעה אלא צדקה שנאמר (הושע י יב) זרעו לכם לצדקה, ואין מים אלא תורה שנאמר (ישעיה נה א) הוי כל צמא לכו למים. ורצה בזה שהזריעה שהיא על כל מים והיא המחזיק ידי לומדי תורה אין לך צדקה כמותה וכתיב (משלי כא ג) עֲשֹׂה צדקה ומשפט נבחר לה' מזבח, אם כן דין היא לקרוא לאוהל זבולון הר כי העולה אליו כעולה להר ה' שמקריבין בו עולה וזבחים לאלהים כי גם באוהלו מקריבין זבחי צדק. וכן אוהלו של יששכר שעוסקים בו בתורה וכל העוסק בתורת עולה וכו' לכך ראוי לקרוא לאוהלו הר הקודש כי גם שם יזבחו זבחי צדק:

*כי שפע ימים ינקו וגו'. כי היו זוכים בעולם הזה ובעולם הבא, כי בעולם הזה שפע ימים ינקו, ולעולם הבא שפוני טמוני חול, רמז לרב טוב הצפון לצדיקים לעולם הבא. ורמז עוד להשגת החכמה שנאמר בה (ישעיה יא ט) ומלאה הארץ דעה את ה' כמים לים מכסים זה שאמר כי שפע ימים ינקו, וישיגו סודות התורה הנעלמים זה שאמר ושפוני טמוני חול, משל על הדברים הטמונים וספונים שם ימצאו בינה והשכל:*

(כד) ולאשר אמר ברוך מבנים אשר. לפי שבלידתו כתיב (בראשית ל יג) באשרי כי אשרוני בנות, על כן הוסיף לומר שגם מבנים יהא מבורך ומאושר כי גם בן גם בת כולם יאשרוהו ויברכוהו:

כלי יקר דברים פרק לד

(יב) לעיני כל ישראל. שמעתי אומרים טעם על מה שהתורה מתחלת בבי"ת ומסיימת בלמ"ד, לפי שכל אותיות השם הגדול יו"ד וי"ו ה"א אם תסמוך אחת מהם אל בי"ת או אל למ"ד יהיה ממנו תיבה אחת שלימה, והם בי בו בה לי לו לה מה שלא תמצא כן בכל אלפא ביתא שיהא תיבה שלימה מכל השלושה אם יסמכו לאיזה אות, כגון לעשות מן א' אי או אה שהרי אה אינה תיבה וכן לעשות מן מ' מי מו שהרי מו אינה תיבה. והביאור לזה הוא שבזה נרמז שתבל ומלואה הכל תלוי בו יתברך ושלו הכל, ותואר הבי"ת שהקב"ה מדבר בעדו ואומר בי רצה לומר הכל תלוי בי ונבראיו אומרים בו שהכל תלוי בו יתברך ולשון בו בה היינו דכר ונוקבא שהזכירו חכמי האמת המקובלים, וכן הקדוש ברוך הוא אומר לי תבל ומלואה ונבראיו אומרים כי לו יתברך תבל ומלואה וכן לה בדרך שנתבאר, והכל ענין אחד כי לפי שהכל תלוי בו יתברך על כן הכל לו יתברך. וזה רמז על אחדותו יתברך והוא יסוד התורה, ודבר זה הפותח והסוגר על כן פתח התורה בבי"ת ומסיימת בלמ"ד להורות כי ה' יתברך הפותח והסוגר והכל תלוי בו בשמו יתברך כאמור:

נשלם ספר אלה הדברים, בעזר יוצר כל יצורים.